tartuNLP/wikipedia-smugri-20251201 huggingface dataset:
Zhang Miman

Zhang Miman (ka Chang Mee-mann, hiina 张弥曼; sündinud 17. aprillil 1936 Nanjing Shis) on hiina paleoihtüoloog ja evolutsioonibioloog.
Zhang Miman töötab uurimisprofessorina Pekingis asuvas Hiina TA Selgroogsete Paleontoloogia ja Paleoantropoloogia Instituudis. Tema teadustöö hõlmab selliseid uurimisvaldkondi nagu taksonoomia, fülogenees, zoogeograafia, paleoökoloogia, biostratigraafia ja paleoihtüoloogia. 
Elukäik.
Zhang Miman lõpetas 1960. aastal Moskva Riikliku Ülikooli geoloogiateaduskonna. Doktorikraadi sai ta 1982. aastal Stockholmi Ülikoolist.
Pärast seda on Zhang töötanud Hiinas selgroogsete paleontoloogia ja paleoantropoloogia instituudis, sealhulgas aastatel 1983–1991 oli ta instituudi direktor.
Aastatel 1992–1996 oli ta Rahvusvahelise Paleontoloogia Assotsiatsiooni president.
Teadus.
Zhangi tuntumad teadussaavutused on seotud ürgsete luukalade uurimisega, täpsemalt on ta andnud panuse sagaruimsete ("Sarcopterygii") peapoolse osa anatoomia ("cranial anatomy") uurimisse. Sagaruimsete fossiile (sealhulgas ürgseid tetrapoode) on leitud Edela-Hiinas Yunnani provintsis varase Devoni kivimitest. Seal leitud kivististest on tuntumad kopskala "Diabolepis" (elas 400 miljonit aastat tagasi) ja "Coelacanthimorpha" alamklassi liigituv liik "Youngolepis", mis avastati 1981. aastal ja fossiili vanuseks on hinnatud 407–416 miljonit aastat. Zhangi uuringud on täiendanud meie arusaamu selgroogsete varasemast evolutsioonist ning tetrapoodide päritolu kohta.
Zhang juhib töögruppi, kes uurib fossiilseid karpkalalisi Hiinas. Eelkõige on uurimisrühm keskendunud kahe perekonna kivististele: "Cyprinidae" (karplased) ja "Catostomidae". 
Hiina fossiilsed "Catostomidae" kivistised, mis on enamasti eotseenist pärit tänapäevaks välja surnud karpkalaliste perekonna "Amyzon" eksemplarid, sarnanevad väga Põhja-Ameerikast leitud eotseeniaegsete kivististega. Seevastu enamik Hiina fossiilseid karplasi on pärit miotseenist ja pliotseenist ning need sarnanevad sama vanade kivististega, mis on leitud Jaapani saarte loodeosast.
Viimase kümne aasta jooksul on Zhangi meeskond kasutanud uurimistöös interdistsiplinaarset lähenemist, keskendudes võrdleva morfoloogia, fülogeneetilise analüüsi ja molekulaarse süstemaatika meetoditele.
Kuremarja tänav

Kuremarja tänav on tänav Tallinnas Nõmme linnaosas Männiku asumis. Kuremarja tänav algab Männiku teelt ja lõpeb Mahla tänaval.
Kuremarja tänav on lääne-idasuunaline ja ligikaudu 100 meetri pikkune.
Tänava nimed.
Tänava esialgne nimi oli alates 25. novembrist 1927 Sõstra tänav. Lühikest aega oli see aastatel 1940–1941 Sõõru tänav. Praeguse nime sai Kuremarja tänav 25. septembril 1959.
Kaitse tänav

Kaitse tänav on tänav Tallinnas Nõmme linnaosas Liiva asumis. Kaitse tänav algab Võidu tänavalt ja lõpeb Männiku teel.
Kaitse tänav on lääne–idasuunaline ja ligikaudu 145 meetri pikkune.
Kaitse tänav sai nime 8. novembril 1927. Tänav on saanud nime lähedal asuva Võidu tänava mõjul.
Ädara mõis

Ädara mõis, ka Edara mõis (saksa keeles "Eddara") oli poolmõis Viru-Jaagupi kihelkonnas ja Simuna kihelkonnas Virumaal. 
Tänapäeval asuvad mõisa jäänused Rasivere külas, Vinni vallas Lääne-Viru maakonnas.
18. sajandi Ludwig August Mellini kaartidel mõisa märgitud ei ole, küll aga on kaartidel Ädara küla (Edara) Ädara jõe ääres.
Nõukogude ajal paiknes mõisasüda Kalevi sovhoosi territooriumil Laekvere külanõukogus.
1970. aastal olid kõik hooned hävinud, asemest järeldus et tegemist oli väikse puitehitusega.
Paucker

Paucker oli baltisaksa vaimulike ja haritlastesuguvõsa.
Astri tänav (Tallinn)

Astri tänav on tänav Tallinnas Nõmme linnaosas Männiku asumis. Astri tänav algab Kagu tänavalt, ristub Paul Kerese ja Valdeku tänavaga ning lõpeb Pihlaka tänaval.
Astri tänav on enam-vähem põhja-lõunasuunaline ja ligikaudu 700 meetri pikkune.
Astri tänav sai nime 8. novembril 1927.
Hugo Wilhelm Hoffmann

Hugo Wilhelm Hoffmann (20. mai/1. juuni 1845 Müüriku – 28. jaanuar 1904 Viru-Jaagupi) oli Eestimaa vaimulik ja Viru praostkonna praost, aastatel 1891–1904.
Õppis 1858–1863 Tallinna kubermangugümnaasiumis. Tartu Ülikooli usuteaduskonnas õppis ta aastatel 1863–1868. Ordineeriti 22. veebruaril/6. märtsil 1870 õpetajaks.
Teenis 1870. aastal (märtsist augustini) Nissi Maarja koguduses ja seejärel (aastatel 1870–1904) Viru-Jaakobi koguduse pastorina. Lisaks oli ta ka 1891. aastast Viru praostkonna praost ja 1902. aastast Eestimaa provintsiaalkonsistooriumi assessor.
Hugo Wilhelm Hoffmann mõrvati Viru-Jaagupi kirikumõisas Jüri Seppeni poolt, kes siis mõisteti 9 aastaks sunnitööle.'
Isiklikku.
Tema isa Georg Konrad Hoffmann oli kaupmees ja Müüriku mõisa pärija, tema emapoolne vanaisa Friedrich August Hörschelmann oli Viru-Jaakobi koguduse õpetaja. Tema abikaasa Emmy Luise isa Eduard Johann Assmuth oli Torma Maarja koguduse õpetaja, vanaisa Friedrich Johann Anton Assmuth oli Kose koguduse õpetaja, vend Alexander Carl Woldemar Assmuth oli Harju-Risti ja Tallinna Jaani koguduse õpetaja
Ksantoom

Ksantoom on kollakalt sillerdav, rasva täis makrofaagide kogunemisest tekkinud sõlmeke või sõlmekeste kogum nahal. Seisundit, mis toob kaasa ksantoomid, nimetatakse ksantomatoosiks. 
Ksantoome põhjustavad ainevahetushäired, tavaliselt kõrge kolesteroolitaseme tõttu.
Xanthomonas

Xanthomonas on perekond kepikesekujulisi gramnegatiivseid baktereid sugukonnast "Xanthomonadaceae".
Nad kasutavad kulgemiseks polaarselt asetsevaid vibureid. Enamasti on bakteril üks vibur.
Ksantomonadiinideks nimetatavate iseloomulike pigmentide tõttu on nad kollased.
Nad on obligaatsed aeroobid.
Perekonna liigid ja patovarid tekitavad mitmesuguseid taimehaigusi (bakterioose).
Liigi "Xanthomonas campestris" mõnest tüvest saadakse ksantaani.
VELK Eestimaa konsistooriumiringkond

VELK Eestimaa konsistooriumiringkond (saksa keeles "Estländischer Consistorial-Bezirk") oli Venemaa Evangeeliumi Luteriusu Kiriku piirkondlik koguduste haldusorgan Venemaa keisririigi Eestimaa kubermangus.
Konsistooriumiringkonnad moodustati Venemaa keisririigis vastavalt 1832. aasta 28. detsembri Uue evangeelse luteri kiriku seadusele.
Konsistooriumiringkondade haldusorganiks oli Venemaa keisririigis oli Venemaa Evangeeliumi Luteriusu Kiriku Peakonsistoorium ja Eestimaa kubermangus, Eestimaa provintsikonsistoorium.
1890. aastal ühendati Tallinna konsistoriaalringkond ja Tallinna linnakonsistoorium VELK Eestimaa konsistoriaalringkonnaga.
VELK Liivimaa konsistooriumiringkond

VELK Liivimaa konsistooriumipiirkond (saksa keeles "Livländischer Consistorial-Bezirk") oli Venemaa Evangeeliumi Luteriusu Kiriku territoriaalüksus Liivimaa kubermangus.
Konsistooriumiringkonnad moodustati Venemaa keisririigis, vastavalt 1832. aasta 28. detsembri uuele evangeelse luteri kiriku seadusele.
Konsistooriumiringkonna haldusorganiks oli Liivimaa Evangeeliumi Luteriusu Konsistoorium.
Konsistooriumiringkonna kirikud ja kogudused.
Liivimaa linnade kirikud.
Riia patrimonaalringkond (linn ja linnasaras):
Linnakirikud:
Jorge Sampaio

Jorge Fernando Branco de Sampaio (18. september 1939 Lissabon – 10. september 2021 Carnaxide) oli Portugali jurist ja poliitik. Aastail 1996–2006 oli ta 18. Portugali president.
Nelgi tänav (täpsustus)

Nelgi tänav on tänav mitmes asulas:
Liv and Maddie

"Liv ja Maddie" ("Liv and Maddie") on Ameerika Ühendriikide situatsioonikomöödiasari, mida näitas telekanal Disney Channel. Sarja stsenaristid on John Beck ja Ron Hart. Sarja toodeti aastatel 2013–2017, kokku valmis 80 osa.
Sarja peaosatäitja Dove Cameron mängib identseid kaksikuid.
Termiline energia

 
Termiline energia on aine aatomite, molekulide vm osakeste kineetiline energia, s.t osakeste korrapäratu liikumise energia. Termiline energia kui osa aine siseenergiast on avaldatav valemiga
formula_1
kus
 "c" ‒ erisoojusmahtuvus,
 "m" ‒ aine mass,
"T" ‒ absoluutne temperatuur.
Soojuse juurdejuhtimisel suureneb aine osakeste, nt gaasi molekulide liikumisenergia ja seega ka aine termiline energia. Termilise energia suurenemist väljendab temperatuuri tõus. Termiline energia suureneb ja väheneb koos temperatuuriga, kuid pole sellega võrdeline, sest ka erisoojusmahtuvus ise sõltub temperatuurist.
Termiline energia suureneb keemilistes protsessides (näiteks kütuse põlemisel), mehaaniliste jõudude mõjul (näiteks hõõrdel), elektrijuhtides elektrivoolu toimel, samuti tuumareaktsioonides. Termiline energia kandub edasi soojusena.
Elektriarvesti

Elektriarvesti on integreeriv mõõteriist tarbitud või toodetud elektrienergia mõõtmiseks. Kodutarbijatel mõõdetakse ainult aktiivenergiat, suure ühendusvõimsusega tarbijatel ka reaktiivenergiat.
Vahelduvvooluahelates on olnud üldiselt kasutusel induktsioonarvestid. Praegusajal paigaldatakse elektronarvesteid, mis võimaldavad ka näitude kauglugemist.
Alalisvooluvõrgus (näiteks elektertranspordi toitevõrgus) kasutatakse elektrodünaamilise mõõtemehhanismiga arvesteid, mis töötavad alalisvoolumootori põhimõttel.
Induktsioonarvesti.
Induktsioonarvestis tekitavad rööp- ja jadaühenduses mähistega elektromagnetid ruumiliselt ja faasiliselt nihutatud magnetvood, mis indutseerivad magnetite vahel olevas alumiiniumkettas pöörisvoolud. Muutuva magnetvälja ja ketta pöörisvoolude toimel tekib kettas pöördemoment, mille mõjul ketas hakkab pöörlema. Ketta serv jookseb läbi püsimagneti pooluste vahelt, mille tulemusena tekivad ketta pöörlemist pidurdavad pöörisvoolud. Nende magnetväljade ja pöörisvoolude koostoimel pöörleb ketas kiirusega, mis on võrdeline arvestit läbiva voolu aktiivvõimsusega ning mõõdetav elektrienergia on võrdeline ketta pöörete arvuga. Ketas käitab rull-loendurit, mis näitab üldist kilovatt-tundide arvu.
Arvestil on harilikult näidatud, mitmele ketta pöördele vastab energia 1 kWh. See nn arvesti konstant võimaldab arvutada hetkel voolu tarbivate seadmete üldvõimsuse. Kui näiteks ketta 75 pöördele vastab 1 kilovatt-tund ja arvesti tegi 1 minuti jooksul 5 pööret, siis vastab ühele tunnile 5 × 60 = 300 pööret ja võimsus "P" = 300/75 = 4 kW.
Aktiivenergia arvesti ei reageeri pinge ja voolu vahelisest faasinihkenurgast tingitud reaktiivvõimsusele. Reaktiivenergia mõõtmiseks on spetsiaalsed arvestid.
Elektronarvesti.
Elektronarvesti ehk elektrooniline energiaarvesti (ingl "solid state energy meter", ka "smart meter") on elektrooniline mõõteriist, mille põhiosad on voolu- ja pingeandurid, analoog-digitaalmuundurid, mikrokontroller ja ümberprogrammeeritav püsimälu. Tarbitud elektrienergia registreeritakse digitaalsignaalina näiteks iga tunni järel. Näidud on loetavad LCD- või LED-näidikult, kusjuures näiteks arvesti E450 näidikul vahelduvad summaarse, päevase ja öise tarbimise kilovatt-tunnid iga 15 sekundi järel.
Näitude kaugedastamiseks moduleeritakse digitaalse andmesignaaliga kõrgsagedusvõnkumist, mis kantakse üle sama elektritoiteliini kaudu PLC- (Power Line Communication) tehnikat rakendades või mobiilsidevõrgu vahendusel. Kaugloetav arvesti edastab näidud energiatarnijale näiteks üks kord ööpäevas.
Toodetakse ka kahesuunaarvesteid, mis näitavad eraldi võrgust tarbitud ja võrku antud elektrienergiat; see on vajalik näiteks kohaliku tuule- või päikeseenergia allika korral.
Shangdu

 
Shangdu (上都, "Shàngdū" 'ülemine pealinn') oli Hiina keisri Hubilai suvepealinn. See rajati 1256. Väidetavalt külastas Shangdud 1275 Marco Polo. Aastal 1369 vallutasid linna Mingi dünastia väed. See purustati täielikult. Viimane Yuani dünastia keiser Togoontömör jõudis veel linnast põgeneda. 
Shangdu varemed asuvad Hiinas Sise-Mongoolias Xilin Goli aimakis Zhenglani hošuunis Shangdu suurvalla kirdepiiril Wuyi riikliku loomakasvatusfarmi haldusalal Luan He jõe ääres. Selles kohas teeb jõgi kaare läbi Sise-Mongoolia ning kannab nime Shandian He (闪电河). Geograafilised koordinaadid on 42°21′35″ N, 116°10′45″ E.
Alates juunist 2012 on varemed UNESCO maailmapärandi nimistus. 
Läänes tuntakse linna ka Xanadu nime all Samuel Taylor Coleridge'i luuletuse "Kublai Khan" (1816) järgi. Luuletuse esimene salm on niisugune: 
"In Xanadu did Kubla Khan"
"A stately pleasure-dome decree:"
"Where Alph, the sacred river, ran"
"Through caverns measureless to man"
"Down to a sunless sea."
Xanadu

Xanadu oli 1960. aastal Ted Nelsoni algatatud hüpertekstiprojekt. Selle eesmärk oli luua dokuversum, võrgukujuliselt omavahel seotud dokumentidest koosnev universaalraamatukogu. 
Xanadu hüpertekstikontseptsioonis oli muu hulgas ette nähtud transklusioonisüsteem ja praeguste mikromaksete sarnane arveldussüsteem.
Projekti eesmärk oli elektrooniliselt talletada ja kättesaadavaks teha kõik, mis seni on kirja pandud.
X.25

X.25 on Rahvusvahelise Telekommunikatsiooni Liidu poolt standardiseeritud võrguprotokolliperekond telefonivõrku kasutavatele laivõrkudele.
Standard defineerib OSI raammudeli kihid 1, 2 ja 3.
Taskuvarga arreteerimine

"Taskuvarga arreteerimine" on Birt Acresi poolt Suurbritannias 1895. aastal loodud tummfilm. 
Filmis kujutatakse taskuvarga kinnipidamist politseiniku poolt, keda abistab mööduv madrus.
Blue Sirius

Blue Sirius oli 1907. aastal Norras kalapüügiks ehitatud ja hiljem huvilaevana kasutatud kahveltaglastusega kuunar. Läbi omanikuvahetuste jõudis see Eestisse, kus osutus vanimaks käigusolevaks purjelaevaks.
Laeva kirjeldus.
Blue Sirius oli kahvelpurjedega kuunar. Suurim pikkus (koos pukspriidiga) oli 27,12 m, kere moodustas sellest 21,23 m. Laev oli 4,96 meetrit lai, Süvis oli 2,27 meetrit. Purjepind oli 323 m². Abimasinaks diisemootor Daimler-Benz.
Laeval oli reisilaeva tunnistus sõiduks 36 inimesega, sh kutselistest meremeestest laevapere. Et kere pikkus alla 24 m võimaldab seda soovi korral kasutada ka lõbusõidulaevana, tohib pardal olla kuni 12 reisijat.
Ajalugu.
Ehitamine ja kasutamine.
Laev ehitati 1906.–1907. aastal Norras Risnefjordenis Brekke külas. Algselt oli see kavandatud heeringapüügiks Põhjamerel.
1975. aastal toimetas Hans Arnold laeva Norrast Lübeckisse ja alys ehitati Kariibi merele sõiduks ümber. Kariibi merele laev aga ei jõudnudki. Laev seisis peamiselt Lübecki muuseumi sadamas. Vahepeal oli paigaldatud ka abimootor.
1998. aastal sai laev uued mastid, ühtlasi uuendati taglast.
Eestis.
Blue Sirius jõudis Eestisse 2004. aastal sihtasutuse Tuletorn Fond SA kaudu. Samal aastal loodi Eesti Ajalooliste Laevade Selts, Blue Siriuse tollasele omanikule Peer Salström-Leyhle kuuluv firma oli selle asutajaliige. Aastail 2006–2012 oli Blue Siriuse kodusadam Tapurla.
Alates 2012. aastast korraldas laeva tegevust mittetulundusühing Blue Sirius.
Laevaõnnetus.
2013. aasta 9. augusti õhtul, olles teel Tallinnast Põhja-Eesti rannikul toimuvale mereüritusele, sõitis laev navigatsioonivea tõttu Aegna saarest loodes Silligrundi madalikule kinni ja hakkas lekkima. Kõik õnnetuse ajal laevas viibinud 11 inimest päästeti Eesti Piirivalve ja Viimsi vabatahtlike päästjate koostöös.
Laev jäi madalikule kividele seisma. Laeva päästmist takistasid esialgu tuuline ilm ja madal ning kivine merepõhi. Aegamööda sai laeva kere kivide vahel loksudes tugevasti kannatada. Laeva madalikult eemaldamiseks viidi puksiiriga Kake sinna pontoon Pontu, mis süvendas kopaga juurdepääsu. 20. augustil saadi purjekas lõpuks madalikult lahti ja transporditi õhuga täidetud pontoonide vahel Noblessneri sadamasse, kus eemaldati taglas. Hiljem viidi laev sealt edasi Paljassaare sadamasse, kus tõsteti 31. augustil kaldale.
Veeteede Ameti laevaõnnetuse juurdluse järelduste kohaselt põhjustasid õnnetuse laevajuhtide vähesed kogemused ning oma teadmiste ja oskuste ülehindamine.
Laeva edasine saatus pole selge, kuid teadaolevalt ei ole kindlustus olnud nõus tugevasti kannatada saanud kerega laeva töömahukat taastamist korvama ning ka omanikel pole selleks raha. Samas pole omanikud ka taotlenud laeva mahakandmist ega lammutamist.
Derbi (film)

"Derbi" on Birt Acresi poolt Suurbritannias 1895. aastal loodud tummfilm.
X.500

X.500 on Rahvusvahelise Telekommunikatsiooni Liidu poolt heaks kiidetud globaalse kataloogiteenuse standard. See on ISO poolt registreeritud numbriga ISO 9594. 
See võimaldab märkida andmeid mitmesuguste objektide kohta ja koondada objekte klassidese.
Nimetusi säilitatakse kataloogiinfopuus (Directory Information Tree, DIT). Info koondub kataloogiinfobaasi (Directory Information Base, DIB).
X.509

X.509 on Rahvusvahelise Telekommunikatsiooni Liidu standard avaliku võtme infrastruktuurile digisertifikaatide jaoks. 
See töötati välja seoses standardiga X.500.
Kieli kanali avamine

"Kieli kanali avamine", tuntud ka kui "Kieli kanali inaugureerimine keiser Wilhelm II poolt" ("Inauguration of the Kiel Canal by Kaiser Wilhelm II") on Birt Acresi poolt Suurbritannias 1895. aastal loodud tummfilm.
Filmis kujutatakse Kieli kanali avamist keiser Wilhelm II poolt 1895. aasta 20. juunil.
Filmi originaali negatiivi säilitatakse Londoni Teadusmuuseumis.
Iannis Xenakis

Iannis Xenakis (ka "Yannis Xenakis"; kreekapäraselt "Iánnis Xenákis" (Ιάννης Ξενάκης); 29. mai 1922 Brăila, Rumeenia – 4. veebruar 2001 Pariis) oli kreeka päritolu helilooja ja arhitekt, kes elas põhiliselt Prantsusmaal. 
Ta lõi alates 1954. aastast muusikat uues tehnikas, mida nimetatakse stohhastiliseks muusikaks. See meetod kasutab muu hulgas tõenäosusteooriat ja hulgateooriat. 
Ta õppis Ateena Rahvuslikus Tehnikaülikoolis ja Pariisis Le Corbusier' käe all arhitektuuri ning Pariisis Arthur Honeggeri, Darius Milhaud' ja Olivier Messiaeni käe all kompositsiooni. 
Aastast 1947 töötas ta Pariisis Le Corbusier' juures arhitektina. 
Aastal 1966 rajas ta Pariisis keskuse Centre d'Études de Mathématique et Automatique Musicales (CEMAMu) ning 1967 Bloomingtonis Indiana Ülikooli juures keskuse Center of Mathematical and Automated Music. Ta õpetas Pariisi ülikoolis. 
Helitöid.
Ta on loonud ka vokaalteoseid, elektroonilist muusikat ja klaverimuusikat.
Xenakiselt pärineb ka teoreetilisi töid, sealhulgas "Musiques formelles" (1963).
Mary Stuarti hukkamine

"Mary Stuarti hukkamine" on Alfred Clarki poolt Ameerikas 1895. aastal loodud tummfilm.
Filmis kujutatakse Šoti kuninganna Mary Stuarti hukkamist.
Alexandru Xenopol

Alexandru Dimitrie Xenopol (23. märts või 24. märts 1847 Iași – 27. veebruar 1920 Bukarest) oli rumeenia ajaloolane ja ajaloofilosoof. 
Ta oli 1883. aastast Iași ülikooli professor, 1895. aastast Rumeenia Akadeemia liige. 
Ta oli ajaloolasena positivist, poliitilistelt vaadetelt liberaaldemokraat. Temalt pärineb esimene rumeenlaste ajaloo koondkäsitlus. Teda loetakse Nicolae Iorga järel suurimaks rumeenia ajaloolaseks.
Xenotarsosaurus bonapartei

Xenotarsosaurus bonapartei oli suur Hilis-Kriidi aegne dinosaurus, kahejalgne lihasööja teropoodide rühmast "Abelisauroidea", perekonna Xenotarsosaurus ainus teadaolev liik. 
Tema jäänuseid on leitud Argentinast.
Barque sortant du port

"Sadamast lahkuv paat" on Louis Lumière'i poolt Prantsusmaal 1895. aastal loodud tummfilm.
Filmis kujutatakse merele suunduvat sõudepaati. Kolme paadis olevat meest jälgivad kailt kaks naist ja lapsed.
PARC

PARC (Palo Alto Research Center Incorporated; varem Xerox PARC (Xerox Palo Alto Research Center)) on teadus- ja arendusettevõte Ameerika Ühendriikide California osariigis Palo Altos. 
See asutati Jack Goldmani eestvõttel 1970 Xeroxi haruna.
Ettevõte on andnud olulise panuse infotehnoloogiasse, näiteid:
jne
Arhitektuurimuuseum

Arhitektuurimuuseum on arhitektuuritemaatikale keskenduv muuseum.
Eestis tegutseb Eesti Arhitektuurimuuseum.
Korvpalli Meistriliiga 2013/2014

Korvpalli Meistriliiga 2013/2014 (Alexela Korvpalli Meistriliiga) oli Eesti kõrgeima korvpalliliiga hooaeg. Valitsev meister BC Kalev/Cramo läks püüdma oma neljandat järjestikust ning kokkuvõttes seitsmendat meistritiitlit.
VELK Tallinna konsistooriumiringkond

VELK Tallinna konsistooriumiringkond (saksa keeles "Consistorialbezirk der Stadt Reval") oli Venemaa Evangeeliumi Luteriusu Kiriku piirkondlik koguduste haldusüksus Venemaa keisririigi Eestimaa kubermangus. Eestimaa konsistoorium asus kubermangulinnas Tallinnas Douglase tänav 3.
Konsistooriumiringkonnad moodustati Venemaa keisririigis, vastavalt 1832. aasta 28. detsembri Uue evangeelse luteri kiriku seadusele.
Konsistooriumiringkondade haldusorganiks oli Venemaa Evangeeliumi Luteriusu Kiriku Peakonsistoorium ja Eestimaa kubermangus Eestimaa konsistoorium.
Tallinna konsistoriaalringkond ja Tallinna linnakonsistoorium ühendati 1890. aastal VELK Eestimaa konsistoriaalringkonnaga ning moodustati praostkond.
Tallinna linnakonsistoorium.
 1634-1890 (saksa k. "Revalsch Evangelisch-Lutherisches Stadt-Konsistorium")
Loodeülikool (Hiina)

Loodeülikool (西北大学, "Xibei Daxue") on ülikool Hiinas Shaanxi provintsis Xi'ani linnas, üks Hiina juhtivaid ülikoole ja üks Loode-Hiina vanimaid õppeasutusi. 
Ülikool asutati 1902.
Suur Metshanede pagood

Suur Metshanede pagood (大雁塔, "Dà Yàntǎ"; varasema nimega Ci'eni templi pagood) on savile laotud hallidest tellistest pagood Hiinas Xi'ani linnas Yanta linnarajoonis umbes 4 km kaugusel Hepingmeni väravast Ci'eni templis. Geograafilised koordinaadid on 34°13′11″ N, 108°57′34″ E.
Pagoodi nimi vihjab legendile, mille järgi Buddha kukkus hane kujul parvest, millega koos ta lendas, eraldudes, näljast nõrkeva munga ette elutuna maha, et too saaks kui mitte toitu, siis vähemalt õpetust. Selle nime sai pagood Xuanzangi ettepanekul. 
Pagoodi laskis rajada Tangi dünastia Yonghui valitsemise 3. aastal (652) Li Shi (keiser Gaozong) pealinna Chang'ani Ci'eni templi õue Xuanzangi poolt muu hulgas Indiast kaasa toodud budistlike suutrate ja Buddha kujude hoidmiseks. 
Pagood järgib India stuupade eeskuju. Algselt oli pagoodil viis korrust, millele olid paigutatud budistlikud kujud ja reliikviad, mis munk Xuanzang oli oma reisidelt kaasa toonud. Pagood oli 54 m kõrgune. 
Pagood varises ehituse nõrkuse tõttu kokku, kuid aastal 704 laskis valitsejanna Wu Zetian taastada pagoodi 10-korruselisena. Kolm ülemist korrust said 1556. aasta Shaanxi maavärinas kõvasti kannatada ja need tuli lammutada. Mingi dünastia ajal tehti ulatuslikke parandustöid ja 1964. aastal renoveeriti see veel kord. 
Praegu on pagoodil 7 korrust ja selle kõrgus koos alusega on 64,1 m. Aluse ja korruste põhiplaan on ruudukujuline. Aluse küljepikkus on 48 m ja kõrgus 4,2 m. Pagoodi enda esimese korruse küljepikkus on 25 m ja kõrgus 59,9 m. Igal korrusel on tellistest piilarid ja platvormid. Sees on vahelaed ja käsipuudega puust trepid. Mingi dünastia ajal kaeti pagood uue tellisekihiga. Kogu ehitis on mitme kraadi võrra lääne poole kaldu. 
Aluse igal küljel on kivist uks. Ustel on Tangi dünastia aegsed graveeringud. Lõunauksest kummalgi pool on steel, millele kalligraaf Chu Suiliang on kirjutanud teksti "Eessõna pühale religioonile". Lääneseina juures kivist väravale on nikerdatud ja maalitud pühakujud, mis omistatakse Yan Libenile ja Yu Chiyile. 
Ülemiselt korruselt avaneb vaade linnale.
Tangi dünastiast saadik peeti igal aastal pagoodi juures templipüha. Keiserlike eksamite sooritanud jätsid pagoodi oma allkirja. Kirjanikud jätsid sinna kirjandusteoseid.
Ci'eni tempel

Ci'eni tempel (Armu ja Soosingu tempel, "Daci'en Si") oli budistlik tempel ja klooster Hiinas Xi'ani linnas Yanta linnarajoonis 4 km kaugusel Hepingmeni väravast. Endises templi õues on Suur Metshanede pagood. 
Tempel rajati Sui dünastia ajal. Ta asus Chang'ani kaguosas ning oli müüriga piiratud. 
Tangi dünastia ajal Zhenguani valitsemise 21. aastal (647) laiendas prints Li Zhi, tulevane keiser Gaozong, templit oma ema Wende mälestuseks ning pani sellele praeguse nime. Rohkem kui kümnest õuest koosnev templikompleks valmis 648. 
Templis on 1897 paviljoni, saali ja mungakongi. Templit on aidanud kaunistada teiste seas kunstnikud Yan Liben, munk Yuchiyi, Wu Daozi ja Yin Lin.
Varsti pärast laienduse valmimist asus munk Xuanzang Hongfu templist elama Ci'eni templisse spetsiaalselt rajatud budistlike kirjutiste tõlkimise ametisse ning pühendus aastast 650 budistlike tekstide tõlkimisele ja kommenteerimisele: "Kui tal tuli raske koht kätte, pani ta kirjatöö kõrvale, seejärel, olles palvetanud Buddha poole ning täitnud oma usulised kohustused kuni kolmanda öise vahitunnini, tõusis ta (viiendaks vahitunniks jälle asemelt), luges india teksti valju häälega ning tõmbas üksteise järel punase tušiga üle kohad, mida ta koidikul kavatses tõlkida. Igal päeval enne koitu võttis ta napi eine ja seletas neli tundi järjest uut püharaamatut. Õpilased, kes tulid temalt nõu ja õpetust saama, täitsid rõdud ja naabersaalid." Xuanzang tõlkis seal 19 aasta jooksul 74 suutrat. Tempel sai väga kuulsaks.
Tangi dünastia lõpus templikompleks hävis ja kõik tollased ehitised on varemetes, ainult Suur Metshanede pagood on osaliselt säilinud. Praegused ehitised pärinevad Mingi dünastia ja Qingi dünastia ajast. 
Templi ümber on suur park, kus on Xuanzangi mälestussammas ja hiina luuletajate, mõtlejate, kunstnike ja teadlaste mälestussambad.
Piistaoja talu

Piistaoja talu oli talu Pärnu maakonnas Tori vallas Tani külas (praegu Piistaoja küla). 
Talu kuulus Eesti riigitegelasele ja põllumajandusteadlasele Theodor Poolile, kes pidas seda 1925–1941.
Jeremy J. Burdon

Jeremy James Burdon (sündinud 19. juunil 1950 Singapuris) on Austraalia fütopatoloog ja evolutsioonibioloog. 
Ta töötab Canberras vanemteadurina CSIRO Plant Industry taimeliikide biodiversiteedi uurimiskeskuses. Tema peamised teadussaavutused on seotud evolutsioonibioloogia, fütopatoloogia ja looduskaitsebioloogia aladega. Tema teadusuurimused käsitlevad koevolutsioonilisi vastastikuseid suhteid eri liikide vahel, eelkõige taimede ja patogeensete mikroobide ja seente vahel, samuti taimede ja sümbiontide vahel.
Haridus- ja töökäik.
Jeremy Burdon lõpetas 1972. aastal Austraalia Rahvusliku Ülikoolii bakalaureusekraadiga botaanikas. Neli aastat hiljem kaitses ta samas doktorikraadi patogeenide epidemioloogias (1976). Aastatel 1976–1978 töötas ta järeldoktorina Suurbritannias University College of North Walesis. 
Aastal 1978 naasis Burdon Austraaliasse ja asus tööle Canberras riiklikku teadusuuringute organisatsiooni CSIRO Plant Industry, kus ta mõne aasta pärast tõusis juhtivteaduriks.
Pigi

Pigi on tahke põleva maavara, puidu või nafta töötlemisel saadud õli või tõrva destilleerimise tahke või viskoosne jääk. Pigi värvus on tumepruunist mustani. 
Rahvapäraselt on pigi abil tehtud lõngast "pigitraati", millega sai õmmelda mitmesuguseid nahkesemeid, peaharju jms. Pigi säilitati käte vahel veeretatud pallidena.
Yanta linnarajoon

 
Yanta linnarajoon (雁塔区, "Yàntǎ Qū") on linnarajoon Hiinas Shaanxi provintsis Xi'an Shi allprovintsilinnas Xi'ani linnas.
Linnarajooni geograafilised koordinaadid on .
Selle pindala on 151,44 km². Selle elanike arv oli 2010. aastal umbes 1,18 miljonit.
Yanta linnarajoonis on omakorda 8 allrajooni.
Ta on saanud nime seal asuva Suure Metshanede pagoodi (大雁塔, "Dàyàn Tǎ") järgi.
Teutates

Teutates (ka Toutatis) on keltide sõjajumal.
Tänapäeval on ta tuntud eeskätt Asterixi koomiksi kaudu, milles kasutatakse ütlust "Par Toutatis!" ('Toutatise nimel').
Teutatese nime kasutas 1. sajandil pKr luuletaja Lucanus, kes nimetas teda kolme keldi jumala seas, teised kaks olid Esus ja Taranis.
Suurbritannia idaosas on leitud palju roomaaegseid sõrmuseid, millele on graveeritud tähed TOT, mis arvatavasti viitavad Toutatisele.
John Broome

John Broome (sündinud 1947 Kuala Lumpuris) on Briti filosoof ja majandusteadlane. 
Haridus ja elukäik.
John Broome lõpetas 1968. aastal Cambridge'i Ülikooli bakalaureusekraadiga matemaatikas ja majandusteaduses. Neli aastat hiljem kaitses ta Ameerika Ühendriikides Massachusettsi Tehnoloogiainstituudis doktoritöö majandusteaduses (1972). Seejärel töötas majanduslektorina Londoni Ülikoolis. Samas ülikoolis kaitses ta järgmisel aastal magistritöö filosoofias. 
1979. aastast pidas ta majandusloenguid Bristoli Ülikoolis, 1992. aastal valiti ta seal majandus- ja filosoofiaprofessoriks. 1995. aastal sai Broome filosoofiaprofessori koha Šotimaal asuvas Saint Andrewsi Ülikoolis. 
2000. aastal valiti John Broome Oxfordi Ülikooli White's Chair of Moral Philosophy auväärsele ametikohale. 2014. aastast on ta Oxfordi Ülikooli filosoofia emeriitprofessor.
Teadus.
John Broome tegeles majandusteadusega kuni 1996. aastani, pärast seda keskendus filosoofiale. Broome'i uurimisvaldkonnad on eetika, normatiivsus ja praktiline mõistus.
Broome'i väitel on ta suurema osa oma elust uurinud inimelu väärtuse mõistet ja selle tagamaid. See mõiste puudutab nii moraalifilosoofe kui ka majandusteadlasi. Broome'i uurimistöö sellel teemal viis ta tagasi teoreetiliste alusteni, samal ajal ka edasi, otsimaks selle praktilisi rakendusi. Teoreetilised alused hõlmavad ratsionaalse otsuse teooriat ("theory of rational decision"), mida käsitletakse nii filosoofias kui ka majandusteaduses. Praktiliste rakendusvaldkondade hulka kuuluvad näiteks meditsiin ja kliimamuutus.
Broome on töötanud mõlemas mainitud rakendusvaldkonnas. Ta on konsulteerinud Maailma Terviseorganisatsiooni ja Stern Review'd. John Broome on kuulunud ka IPCC (Valitsustevaheline Kliimamuutuste Paneel) hindamisaruannete koostajate hulka.
Üldjaatav otsustus

Üldjaatav otsustus on süllogistikas otsustus kujul "Kõik "S" on "P"", kus "S" on subjekt ja "P" on predikaat. 
Üldjaatava otsustuse tähis on A. Seda tähist seostatakse ladina sõnaga "affirmo" 'jaatan', mille esimese täishäälikuga on tegemist. See võeti kasutusele skolastikas. Ta esines näiteks juba Sherwoodi Williami traktaadi "Introductiones" 13. peatükis ja kinnistus tänu Petrus Hispanuse traktaadile "Summulae logicales".
Üldeitav otsustus

Üldeitav otsustus on süllogistikas otsustus kujul "Ükski "S" ei ole "P"", kus "S" on subjekt ja "P" on predikaat. 
Üldeitava otsustuse tähis on E. Seda tähist seostatakse ladina sõnaga "nego" 'jaatan', mille esimese täishäälikuga on tegemist. See võeti kasutusele skolastikas. Ta esines näiteks juba Sherwoodi Williami traktaadi "Introductiones" 13. peatükis ja kinnistus tänu Petrus Hispanuse traktaadile "Summulae logicales".
Osaeitav otsustus

Osaeitav otsustus on süllogistikas otsustus kujul "Mõned "S" ei ole "P"", kus "S" on subjekt ja "P" on predikaat. 
Osaeitava otsustuse tähis on O. Seda tähist seostatakse ladina sõnaga "nego" 'jaatan', mille teise täishäälikuga on tegemist. See võeti kasutusele skolastikas. Ta esines näiteks juba Sherwoodi Williami traktaadi "Introductiones" 13. peatükis ja kinnistus tänu Petrus Hispanuse traktaadile "Summulae logicales".
Osajaatav otsustus

Osajaatav otsustus on süllogistikas otsustus kujul "Mõned "S" on "P"", kus "S" on subjekt ja "P" on predikaat. 
Üldjaatava otsustuse tähis on I. Seda tähist seostatakse ladina sõnaga "affirmo" 'jaatan', mille teise täishäälikuga on tegemist. See võeti kasutusele skolastikas. Ta esines näiteks juba Sherwoodi Williami traktaadi "Introductiones" 13. peatükis ja kinnistus tänu Petrus Hispanuse traktaadile "Summulae logicales".
Ats Kiisa

Ats Kiisa (sündinud 16. juunil 1995 Nissi vallas Turbas) on Eesti sportlane.
Aastal 2002 astus Turba Gümnaasiumi 1. klassi. Alates 2010. aasta sügisest õppis Audentese Spordikoolis.
Karjäär.
Treeninguid alustas 2005. aastal Ester Legonkovi käe all Turba Gümnaasiumis. Alates 2007. aastast on teda treeninud isa, endine kuulitõukaja Ants Kiisa. Aastatel 2006–2007 kuulus KJK Tipp nimekirja, alates 2008. aastast on SK Audentese Spordiklubis.
Saavutused.
2012 – Eesti parim kergejõustiklane vanuseklassis U18.
Isiklikku.
Tema isa on Ants Kiisa.
Süleyman Demirel

Sami Süleyman Gündoğdu Demirel [süleim'an demir'el] (1. november 1924 İslamköy Atabey Isparta provints Türgi – 17. juuni 2015) oli türgi poliitik. Ta oli seitsmel korral Türgi peaminister, aastail 1993–2000 oli ta üheksas Türgi president.
Isparta provintsis on tema auks nimetatud Süleyman Demireli lennujaam ja Süleyman Demireli Ülikool.
Plaueni Jaani kogudus

SELM Plaueni Jaani kogudus on luterlik kogudus Plauenis. Kogudus kasutab Plaueni Jaani kirikut.
Kogudus kuulub Plaueni praostkonda ning on ühtlasi praostkonna keskuseks. Praostiks ("superintendendiks") on praegu Matthias Bartsch. 
Koguduse õpetaja on Hans-Jörg Rummel, organist Roy Heyne.
Laboritarvikud

Laboritarvikud (ka laboratooriumitarvikud) on laboratoorses töös kasutatavad vahendid. Need on mitmesugused seadmed, aparaadid, instrumendid, väikevahendid ja laborinõud.
Laborite varustus on suuresti spetsiifiline, olenedes tegevus- või uurimisvaldkonnast. Siiski, praktiliselt kõigis laborites on kasutusel termomeetrid, mikroskoobid, elektrilised seadmed, pudelid ja purgid reaktiividega, klaasnõud jne. Teadusaparatuurist tuleks nimetada kromatograafe ja spektromeetreid, mis tänapäeval on kõigis keemilise analüüsiga tegelevates laborites. 
Laborinõud ja -vahendid.
Praktiliselt igas laboris on kasutusel mitmesugused laborinõud klaasist, plastist, portselanist või erijuhtudeks ka plaatinast. Kasutatakse ka komplektset klaasaparatuuri (ekstraktorid, destillaatorid, absorberid) ning klaasaparatuuri koostamiseks standardseid osi ja vahetükke.
Viivi Grossschmidt

Viivi Grossschmidt (sündinud Viivi Kraav; 18. oktoober 1938 – 18. september 1984) oli eesti filmiteadlane, üks Eesti NSVs ilmunud eestikeelsete filmiraamatute põhiautoreid.
Ta lõpetas 1956. aastal Tartu 3. Keskkooli.
Maria Mang

Maria Mang (sündinud 9. jaanuaril 1983) on eesti filmiteadlane. 
Ta lõpetas Tallinna Ülikooli filmi ja video erialal. 
2007. aasta aprillist töötab Eesti Ajaloomuuseumi aasta varem osakonnana loodud Filmimuuseumi juhatajana.
Ta on ka Balti filmi, meedia, kunstide ja kommunikatsiooni instituudi täienduskoolituse projektijuht.
Isiklikku.
Tema isa on Igor Mang.
Enn Rekkor

Enn Rekkor (23. detsember 1939 – 21. mai 2003) oli eesti filmiteadlane, filmikriitik ja filmitoimetaja.
Benz &amp; Cie.

"Die Benz &amp; Cie. Rheinische Gasmotorenfabrik Mannheim" oli Mannheimis tegutsev Saksamaa esimene autotootmisettevõte.
"Benz &amp; Cie." asutasid 1883. aasta oktoobris Carl Benz ja Max Caspar Rose koos Friedrich Wilhelm Eßlingeriga.
Benz &amp; Cie. 1. patenteeritud mootorsõiduk.
Velo ehk velosipeedi ("Veloziped") ehk kolmerattalise mootorsõiduki nii mootori, šassii kui "drive"i disainis Carl Benz.
Mari Klaup

Mari Klaup-McColl (neiupõlvenimega Mari Klaup; sündinud 27. veebruaril 1990 Tartus) on Eesti kergejõustiklane, seitsmevõistleja. 
Tema peamine treener on olnud tema ema Katrin Klaup, kes 1997. aastast töötab kergejõustikutreenerina Rootsis Göteborgis.
Ta on 2016. aasta Eesti meister seitsmevõistluses (Rakvere; tulemus 5667 punkti).
Isiklikku.
Ta elab ja treenib 1997. aastast Rootsis. 2018. aasta algul abiellus ta Uus-Meremaa treeneri Jeremy McColliga. Tema vanemad on kergejõustikutreenerid Toomas ja Katrin Klaup.
Poksiv känguru (film 1896)

„Poksiv känguru“ on Birt Acresi poolt Suurbritannias 1896. aastal loodud tummfilm.
Filmis kujutatakse känguruga poksivat noort poissi.
Poksiv känguru (film 1895)

"Poksiv känguru" on Max Skladanowsky tummfilm, mis valmis Saksa keisririigis 1895. aastal.
Filmis kujutatakse känguruga poksivat meest.
Edafon

Edafon ehk mullaelustik (kreeka keeles "édaphos" 'mullapind' 'muld'; sõnalõpp-"on" on nagu sõnas 'plankton') on mullas elavate organismide ja mikroorganismide kogum. Lisaks mulla orgaanilise aine (MOA) lagundamisele osaleb mullaelustik paljudes teistes mullaprotsessides ja ökosüsteemi aineringes. 
Jaotus.
Mullaelustik jagatakse organismide kaudu:
Mullataimestik.
Mullataimestik koosneb seentest, vetikatest, bakteritest ja samblikest.
Mullaloomastik.
Mullaelustiku saab liigitada organismide mõõtmete alusel, kellel on mullaelustikus erinevad rollid ning funktsioonid ja arvukus:
Démolition d'un mur

"Seina lammutamine" on Auguste ja Louis Lumière'i tummfilm. See filmiti 1896. aastal Prantsusmaal.
Filmis kujutatakse seina lammutavaid töölisi.
Kohutav öö

"Kohutav öö" on Georges Mélièsi poolt Prantsusmaal 1896. aastal loodud tummfilm.
Mehe (Georges Méliès) öist und häirib tuvisuurune ämblik.
Välislingid.
"Une nuit terrible" Youtube'is
Tema Pühadus paavst Leo XIII

"Tema Pühadus paavst Leo XIII" on Vittorio Calcina poolt Itaalias 1896. aastal loodud tummfilm.
Paavst Leo XIII õnnistusele pühendatud lühifilm filmiti Vatikani aedades. Vendade Lumiere'ide filmilindile talletatud filmi originaali säilitatakse 1959. aastal loodud Vatikani filmoteegis.
Thomas Burr Osborne'i medal

Thomas Burr Osborne'i medal, ka Osborne'i medal (inglise keeles "Thomas Burr Osborne Medal") on AACC Internationali antav medal.
Osborne'i medal asutati 1926. aastal. Seda antakse välja silmapaistvate saavutuste eest teraviljakeemia valdkonnas. 
Osborne'i medal on nimetatud Thomas Burr Osborne'i auks. Tema oli ka esimene medalisaaja.
Välislingid.
Thomas Burr Osborne Medal AACCI kodulehel
Meeli Truu

Meeli Truu (27. aprill 1946 Tallinn – 7. august 2013) oli eesti arhitekt.
Ta lõpetas 1963. aastal Tallinna 20. Keskkooli ja 1969. aastal Eesti NSV Riikliku Kunstiinstituudi arhitektuuri erialal.
Aastatel 1969–1992 töötas ta EKE Projektis ja aastast 1992 projekteerimisbüroos Nord Projekt. Ta oli Eesti Arhitektide Liidu liige alates 1973. aastast.
Isiklikku.
Tema ema Silvia Truu (1922–1990) oli eesti laste- ja noorsookirjanik.
Xiangtan

Xiangtan (湘潭; "Xiāngtán") on linn Hiinas Hunani provintsi keskosas Xiang Jiangi jõe ääres, Xiangtan Shi allprovintsilinna keskus. 
Xiangtani pindala on 280 km² ja elanike arv umbes 684 600 (2010. aasta rahvaloendus). 1990. aasta andmetel oli elanikke 1,5 miljonit. 
Xiangtanis on masinaehitus-, metallitöötlemis-, elektrotehnika-, sõidukiehitus-, keemiatööstus-, tekstiilitööstus-, metallurgia-, laevaehitus ja toiduainetööstusettevõtted. Linn on transpordisõlm. Linna lähedal on mangaani- ja kivisöekaevandused.
Pojalikkus

Pojalikkus (hiina keeles 孝, "pinyinis": "xiào") on Hiina traditsioonilise ja eriti konfutsianismi sotsiaaleetika põhimõistete hulka kuuluv voorus, mis kitsamalt tähendab isa-ema ja vanema põlvkonna sugulaste austamist ning laiemalt esivanemate, õpetajate ja ülemate austamist üldiselt.
Silvia Truu

Silvia Astrid Truu (aastani 1936 Silvia Astrid Koch, 1936–1941 Silvia Astrid Koht; 16. detsember 1922 Paldiski – 5. mai 1990) oli eesti laste- ja noorsookirjanik.
Ta õppis aastani 1939 Tallinn-Nõmme progümnaasiumis ning lõpetas aastal 1941 Tallinna Tütarlaste Kommertsgümnaasiumi.
Ta töötas aastatel 1949–1951 Rahva Hääle toimetuses ja 1951–1957 oli mittekoosseisuline reporter lasteraadios. Aastal 1958 töötas ta Noorte Hääle ja aastatel 1958–1965 Nõukogude Naise toimetuses. 
Aastast 1965 oli ta vabakutseline kirjanik, aastast 1973 Kirjanike Liidu liige.
Isiklikku.
Tema tütred olid arhitekt Meeli Truu (1946–2013) ja spordipedagoog Tuuli-Ann Kivikangur (1944-2009).
Õudusunenägu (film)

"Õudusunenägu" on Georges Mélièsi poolt Prantsusmaal 1896. aastal loodud tummfilm.
Thomas Burr Osborne (poliitik)

Thomas Burr Osborne (8. juuli 1798 Easton, Fairfieldi maakond, Connecticut – 2. september 1869 New Haven, Connecticut) oli Ameerika Ühendriikide poliitik.
Muinsuskaitseala

Muinsuskaitseala on ajalooline asula või selle asula osa, millel on kultuuriline väärtus; mõnikord on muinsuskaitsealaks nimetatud ka looduse ja inimese koostegevuse tulemusena moodustunud ala, millel on kultuuriline väärtus. 
Sageli koosneb muinsuskaitseala kinnismälestistest, maa-alast, loodusobjektidest, tänavatevõrgust ja muust, mis ühtlasi moodustab kultuuriväärtusliku terviku.
Eesti muinsuskaitsealad.
Eestis on 12 muinsuskaitseala, millest 11 asuvad linnades.
Ksantoon

Ksantoon ehk 9"H"-ksanteen-9-oon ehk ksanteen-9-oon ehk dibenso-γ-püroon on eetrite ja ketoonide hulka kuuluv heterotsükliline ühend, ksanteeni derivaat, ksantoonide rühma nimiaine.
Ksantoon ise looduses ei esine, küll aga 200 tema derivaate, näiteks euksantoon, korümbiferiin, gentisiin ja india kollane (magneesiumeuksantaat).
Ksantooni saadakse fenüülsalitsülaadi destilleerimisel.
Ksantoon moodustab värvituid kergesti sublimeeritavaid nõelu, mis sulavad 174 kuni 176 °C juures ja keevad umbes 351 °C juures. Ta lahustub etanoolis, eetris, kloroformis ja benseenis, külmas vees aga ei lahustu. Kontsentreeritud väävelhappes lahustub ühend kollase värvusega intensiivse helesinise fluorestsentsiga vedelikuks. Reduktiivsetel tingimustel saab ksantooni muuta ksanteeniks ja ksanthüdrooliks, Grignardi ühendite toimel tekivad ksantüüliumsoolad.
Ksantooni kasutatakse ainult spetsiifilise insektitsiidina, mis toimib koide vastsete tapjana kui larvitsiid.
Ilo Sildmäe

Ilo Sildmäe (kuni 1.03.1937 Sillenberg; 6. detsember 1922 Tallinn – 1. aprill 1991 Tartu) oli eesti õigusteadlane ja majandusajaloolane.
Teisest maailmasõjast võttis ta osa Eesti Laskurkorpuse koosseisus. Ta lõpetas aastal 1949 Tartu Riikliku Ülikooli õigusteaduskonna. Aastal 1968 kaitses ta teemal "Feodaalpärisorjusliku tootmise feodaalrendi dünaamikast Eestimaal XVIII sajandil" majandusdoktori väitekirja.
Ta töötas aastast 1950 Tartu Riiklikus Ülikoolis õppejõuna: aastatel 1950–1970 oli ta riigi- ja haldusõiguse kateedri dotsent, 1953–1961 Tartu Riikliku Ülikooli õppeprorektor, 1964–1968 Tartu Riikliku Ülikooli õigusteaduskonna dekaan, aastatel 1970–1974 oli ta samas professoriks; aastatel 1974–1987 oli ta rahvamajandusharude ökonoomika kateedri professor. Aastatel 1987–1991 oli ta Tartu Ülikooli tehisintellekti labori juhataja. 
Ta kuulus aastast 1946 NLKP EKP organisatsiooni ridadesse. Kalle Muuli on teda raamatus "Vabariigi sünnimärgid" iseloomustanud jäiga kommunistina.
Isiklikku.
Tema abikaasa Helga Sildmäe (neiuna Kaljumäe, 1927–1996) oli suusataja ja spordipedagoog; poeg Tõnis Sildmäe (1954–2017) oli pankur ja IT-spetsialist, teine poeg Toomas Sildmäe on Eesti ettevõtja, poliitik, autosportlane ja sporditegelane.
Kaardipartii

"Kaardipartii" on Georges Méliès' poolt Prantsusmaal 1896 loodud tummfilm.
See on prantsuse filmipioneeri Georges Méliès' esimene film ja kannab Star Filmsi kataloogis numbrit 1. Film kestab kõigest 1 minuti. "Kaardipartii" on samal aastal valminud Louis Lumiere'i samanimelise 43 sekundi pikkuse filmi uusversioon, kuid erineb originaalist selle poolest, et sinna on lisatud ajalehe lugemine ja leheuudise üle naermine.
Sisu.
Kolm meest istuvad ümber laua. Kaks neist mängivad kaarte, kolmas suitsetab ja loeb ajalehte. Mees, kes ei mängi kaarte, kutsub naise pudeli veiniga. Ta täidab klaasid iseendale ja oma sõpradele ning joob veini. Seejärel loeb ta ajalehest ette ühe koha, mille peale tema sõbrad naerma puhkevad.
Meremäe vallamaja

Meremäe vallamaja on hoone, kus asus endise Meremäe vallavalitsuse kantselei.
Valla algusaastal asus kantselei perekond Kärneri majapidamises Põrste külas. Vallakeskuse asukoha ja nime ümber toimunud vaidluste tulemusena otsustati ehitada vallamaja valla geograafilisse keskpunkti, Mihailova puustusele, ajalooliste Võru-Petseri ja Pankjavitsa-Kiirova-Orava-Räpina teede ristumiskohta. Praegune vallamaja on teine selleks otstarbeks ehitatud hoone. Esimeses vallamajaks ehitatud hoones asub praegu Meremäe noortekeskus.
31. jaanuaril 1929 allkrjastasid Meremäe valla elanik, Unkipa talu omanik Semjon Põhja ja Efim Liivik Meremäe vallakogukonna volinikuna Petseris avaliku notari Johan Piipi juures kinkelepingu, mille kohaselt Semjon Põhja andis oma kinnistust Meremäe vallakogukonna kätte 0,575 hektari suuruse hoonestamata maatüki nime all “Meremäe vallamaja”. Sellega oli vald omandanud vallamaja aluse maaüksuse.
Leiti projekteerija ja 6. märtsil 1931 ilmunud Tehnika Ajakirjast võime lugeda järgmist: “teedeministeeriumis kinnitati Meremäe uue vallamaja projekt, autoriks diplomeeritud insener Anatoli Rožanski”. Varsti pärast seda läks ehituseks ja juba 14. septembril 1932 võis vallavanem oma ruumikas kabinetis rahakapi ust avada. Maja suurusega 23×11,5 m läks maksma 12 015,42 krooni. Maja oli vägagi ruumikas, mida kiitsid ka selle aja ajakirjanikud.
Vallamaja ehitati paljude kohalike inimeste abiga nii ehitusmaterjali kui ka tööjõu näol. Uue vallamaja sissepühitsemine toimus 25. septembril 1932. Ühes sellega tähistati ka Meremäe valla 10. sünnipäeva.
Võmmorski uus tsässon

Võmmorski uus tsässon on nelipühade ehk suvistepüha tsässon, mis ehitati 1998–1999. aastal Võmmorski vana tsässona lähedale. Paikneb keset Võmmorskit teede ristil Piusa jõest lõuna pool. Tsässon pühitseti 18. augustil 1999.
Uue tsässona ehitust alustati, sest vana tsässon oli aastaid tagasi jäetud hooletusse ning selle taastamist ei peetud otstarbekaks. Ehituse eestvedaja oli isa Rafael (Raul Hindrikus). Hoone telliti firmalt Kapa Puit. 
Ehituslikud andmed.
Hoone on heas ehituslikus seisukorras. Tsässon on ühekorruseline, viilkatusega, nelinurkse põhiplaaniga männipuidust freespalkehitis (palgi diameeter 17,5 cm) välismõõtudega 507 x 386 cm. Hoonel on üks siseruum (9,1 m²) ja väline varjualune (3,1 m²). 
Seina kõrgus vundamendist seina ja sarika ühenduskohani on 200 cm ja katuseharjani 385 cm. Palgid on nurkades seotud koerakaelanurgaga*.
Hoone katus on kaetud kalasabamustriliselt löödud kahekordse männipuidust sindelkattega. Keset katust paikneb puidust tornil sibulkuppel, mille tipus on treitud ümarmaterjalist rist. Hoonel on katuslagi ja eraldi lagi puudub.
Välisuks on püstise voodrilauaga kaetud soojustatud ühepoolne uks, mille mõõdud on 178 x 93 cm ning see avaneb väljapoole. Ukses on klaasitud nelja ruuduga aken.
Nii hoone põhja- kui ka lõunaküljel on paksude, kohati värviliste klaasidega ühekordsed nelja ruuduga ruudukujulised puitaknad (46 x 46 cm).
Hoone välisilme ei ole kümne aasta jooksul muutunud.
Sisustus.
Tsässona tagaseinas on ikoonilaud, millel seisab mitmeid väiksemaid uuemaid ikoone. Tagaseina keskel on ikoon „Aabrahami külalislahkus”, mis on traditsioonis tihti kasutusel troitsa (Kolmainu) püha ikoonina. Pühapilt on kaetud linase pühaserätiga. Räti otsad on kaunistatud villase koekirja ja heegelpitsiga. Peaikooni ees ripub seinale kinnitatuna klaasist õlilamp. Põrandal on puuvillane põrandavaip.
Asehalduskord

Asehalduskord oli Venemaa keisrinna Katariina II ajal aastatel 1775–1795 Venemaa keisririigis kehtinud piirkondlik valitsusvorm, mis tugines Venemaa keisrinna Katariina II poolt ette valmistatud ja Venemaa keisririigis 1775. aastal jõustunud kubermanguseadusele. Asehalduskorra eesmärk oli Venemaa keisririigi piirkondade valitsemise detsentraliseerimine ning riigi äärealade ja Läänemere kubermangude tihedam liitmine Venemaaga (enne seda kehtis Balti erikord). Asehalduskord kehtis Läänemere kubermangudes aastatel 1783–1797.
Asehalduskondi valitsesid asehaldurid ehk kindralkubernerid.
Uue haldusjaotuse kohaselt moodustati senise 23 kubermangu asemel 50 asehalduskonda, muudeti ka seniste maakondade ja valdade piire ning loodi uued maakonnalinnad. 1775. aasta reformiga reguleeriti haldusüksuste suurust. Lähtuti põhimõttest, et kubermangu või asehalduskonna suurus peaks olema 300 000 – 400 000 revisjonihinge. Provintsid kaotati. Mõned suuremad asehalduskonnad jagati oblastiteks. Kubermangud jagunesid maakondadeks – 20 000–30 000 revisjonihinge. Oluliselt mõjutas haldusjaotuse ümberkorraldusi 18. sajandi 2. poolel ka territoriaalne ekspansioon – uute alade lülitamine impeeriumi koosseisu.
Haldusreformiga unifitseeriti senised eristaatusega haldusüksused, kaotati Zaporižžja kasakate autonoomia Zaporižžja Sitšis. Uutel Venemaa keisririigiga liidentatud maa-aladel kohaldati samuti uue haldusjaotuse põhimõtteid.
Katariina II poolt alustatud haldusreformi tulemusena tekitati täiendav võimutasand kindralkuberneri ametikohaga, kaotati iseseisvad kubermangud nende allutamisega kindralkuberneridele, kellele allusid 2–4 kubermangu.
Moodustatud halduskeskustes moodustati piirkondlikud valitsus- ja kohtusüsteemi asutused: asehaldusvalitsused, kohtu- (Tsiviilasjade Palat ja Kriminaalasjade Palat) ja fiskaalasutused.
Valitsusasutuste viimisega lähemale piirkondlikele haldus-, kultuuri- ja majanduskeskustele kaotasid tähtsust senised tsentraliseeritud riigivalitsusorganid ning 1780. aastal likvideeriti Manufaktuurkolleegium, 1782. aastal Staats-kontori kolleegium ("Штатс-контор-коллегия"), 1783. aastal Peamagistraat, 1784. aastal Mäekolleegium ("Берг-коллегия"), 1786. aastal aga Teenismõisate kolleegium ja Justiitskolleegium. 
Asehalduskord Läänemere kubermangudes.
Asehalduskorra ajal olid haldusüksustena kasutusel asehaldurkonnad. Eesti- ja Liivimaa kubermang olid vastavalt Tallinna ja Riia asehaldurkond. Neid kahte asehaldurkonda juhtis Riias resideeriv kindralkuberner ehk asehaldur.